EUROOPAN KOMISSIO Bryssel 8.5.2015 COM(2015) 199 final KOMISSION KERTOMUS EUROOPAN PARLAMENTILLE JA NEUVOSTOLLE Kolmas kertomus Georgian edistymisestä viisumivapautta koskevan toimintasuunnitelman täytäntöönpanossa {SWD(2015) 103 final}



1. JOHDANTO Euroopan unioni käynnisti viisumipakon poistamiseen tähtäävän vuoropuhelun Georgian kanssa kesäkuussa 2012. Euroopan komissio esitti helmikuussa 2013 Georgian hallitukselle viisumivapautta koskevan toimintasuunnitelman. Siinä yksilöitiin edellytykset, jotka Georgian on täytettävä, jotta sen kansalaiset, joilla on biometrinen passi, voisivat matkustaa Schengen-alueelle viisumitta lyhyttä oleskelua varten. Komissio hyväksyi marraskuussa 2013 ensimmäisen kertomuksen Georgian edistymisestä viisumivapautta koskevan toimintasuunnitelman täytäntöönpanossa ja esitti useita suosituksia toimintasuunnitelman ensimmäisen vaiheen edellytysten (lainsäädäntö ja suunnittelu) täytäntöönpanon loppuun saattamiseksi. Lokakuussa 2014 komissio hyväksyi Georgian edistymistä koskevan toisen kertomuksensa, jossa todettiin, että maa on täyttänyt viisumivapautta koskevan toimintasuunnitelman ensimmäisen vaiheen edellytykset, ja seuraavaksi voidaan arvioida, onko se edistynyt toisen vaiheen edellytysten täyttämisessä. Neuvosto yhtyi 17. marraskuuta 2014 antamissaan päätelmissä komission arvioon. Georgia toimitti ajan tasalle saatetun edistymiskertomuksen joulukuussa 2014. Toimintasuunnitelman kaikkia neljää asiakokonaisuutta koskevat arviointikäynnit järjestettiin komission johdolla joulukuun 2014 ja maaliskuun 2015 välisenä aikana, ja niihin osallistui asiantuntijoita EU:n jäsenvaltioista komission avustamana, Euroopan ulkosuhdehallinnosta (EUH) ja EU:n Georgian-edustustosta. Tämä on ensimmäinen kertomus Georgian edistymisestä viisumivapautta koskevan toimintasuunnitelman toisen vaiheen täytäntöönpanossa. Kertomuksessa kuvataan tähän mennessä saavutettua edistystä, esitetään, miten toisen vaiheen edellytysten täyttämisessä on edistytty ja suositellaan toimenpiteitä, jotka Georgian olisi toteutettava jäljellä olevien toisen vaiheen edellytysten täyttämiseksi tehokkaalla ja kestävällä tavalla. Kertomuksen liitteenä on komission yksiköiden valmisteluasiakirja, jossa tarkastellaan lähemmin tässä kuvattua kehitystä. Komissio esittää valmisteluasiakirjan liitteessä viisumivapautta koskevan toimintasuunnitelman edellyttämällä tavalla tosiseikkoihin ja tilastoihin perustuvan analyysin, jossa tarkastellaan sitä, miten viisumipakon poistaminen tulevaisuudessa todennäköisesti vaikuttaisi muuttoliikkeeseen ja turvallisuuteen. Käytettävissä olevista tiedoista käyvät ilmi muuttoliikkeeseen ja turvallisuuteen liittyvät keskeisimmät kehityssuuntaukset, jotka osoittavat, että EU on houkutteleva kohde Georgiasta saapuville maahanmuuttajille. Tämän vuoksi mahdolliset turvallisuushaasteet on otettava huomioon. 2. VIISUMIVAPAUTTA KOSKEVAN TOIMINTASUUNNITELMAN NELJÄÄN ASIAKOKONAISUUTEEN KUULUVIEN TOIMENPITEIDEN ARVIOINTI 2.1. Asiakokonaisuus 1: Asiakirjojen turvallisuus, mukaan lukien biometriset tunnisteet Julkisten palvelujen kehittämisvirasto ylläpitää väestörekisteriä, myöntää henkilötodistuksia ja toteuttaa kansalaisuuteen liittyviä menettelyjä. Se on hyvin johdettu viranomaistaho, jolla on asianmukainen ja alan hyvin tunteva ylempi johto, jolla on selkeästi määritellyt tehtävät ja vastuualueet. Viraston rekrytointiprosessi on asianmukainen kuten myös sen omaksuma lähestymistapa, jolla varmistetaan muun muassa täydennyskoulutuksen avulla, että henkilöstöllä on tarvittava koulutus, jotta he pystyvät hoitamaan tehtävänsä tehokkaasti.

Georgian viisumien haku- ja myöntämisjärjestelmä on tehokas ja turvallinen, ja siinä on erotettu toisistaan hakemusten vastaanotto, viisumipäätösten tekeminen ja viisumeiden myöntäminen. Kansainvälisen siviili-ilmailujärjestön vaatimuksia noudattavien biometristen passien käyttöönotto on onnistunut hyvin sekä Georgiassa että sen ulkopuolella. Viisumin turvallisuutta koskeva edellytys on täytetty. 2.2. Asiakokonaisuus 2: Yhdennetty rajaturvallisuus, muuttoliikkeen hallinta, turvapaikkapolitiikka 2.2.1. Yhdennetty rajaturvallisuus Lainsäädäntökehyksen kehittämisessä kymmenen viime vuoden aikana tapahtunut yleinen edistyminen sekä lainsäädännön tosiasiallinen täytäntöönpano ovat tehneet Georgian yhdennetystä rajavalvonnasta eurooppalaisten normien mukaista. Georgian viranomaiset osoittavat selkeää sitoutumista valtion rajaturvallisuuden edelleen kehittämiseen. Yhdennetty rajaturvallisuusstrategia on saatettu ajan tasalle ja kaikkien asianomaisten osapuolten keskuudessa vallitsee yhteisymmärrys rajavalvonnan parantamisesta. Toimintasuunnitelman mukaisesti strategiaa aletaan soveltaa konkreettisten toimien, velvoitteiden ja aikataulujen avulla. Rajalla tapahtuvien sääntöjenvastaisuuksien määrä on pieni, ja rajat ylittäviä liikennerikkomuksia on vain vähän verrattuna liikenteen määrään. Rajatarkastukset maa-, meri- ja ilmarajojen ylityspaikoilla järjestetään yhdenmukaisella tavalla. Liikkuvan poliisin ja verohallinnon välinen yhteistyö on esimerkillistä. Rajanylitysliikenteen valvonnassa rajanylityspaikoilla käytettävät välineet ovat nykyaikaisia ja käytännöllisiä. Yhdennettyä rajaturvallisuutta koskeva edellytys on täytetty. 2.2.2. Muuttoliikkeen hallinta Laki ulkomaalaisten ja kansalaisuudettomien henkilöiden oikeudellisesta asemasta toimii hyvin, ja kaikki siihen liittyvät säännöt on hyväksytty. Georgian muuttoliikestrategia ja toimintasuunnitelma vuosille 2013–2015 ovat maan keskeisimmät muuttoliikkeen hallintaan liittyvät toimenpiteet. Toimien täytäntöönpanossa on edistytty. Muuttoliikettä käsittelevä valtiollinen komitea, joka on hallituksen neuvoa-antava elin, koordinoi tehokkaasti asianomaisten ministeriöiden, valtion virastojen, valtiosta riippumattomien järjestöjen ja kansainvälisten järjestöjen toimia ja tehtäviä muuttoliikettä koskevissa asioissa. Georgian viranomaisten valmiudet ja henkilöstöhallinto ovat yleisesti ottaen riittäviä ja tehokkaita. Kaikilla asiaankuuluvilla aloilla ja ministeriöissä annetaan henkilöstölle asianmukaista koulutusta. Takaisinottomenettelyt ja takaisinottotapausten sähköinen hallinnointijärjestelmä ovat olemassa ja toimivat hyvin. Ulkomaalaisia ja kansalaisuudettomia henkilöitä koskevan lain henkilöiden säilöönottoa ja palauttamista koskevien osien täytäntöönpanoa lykättiin 1. päivään heinäkuuta 2015. Viranomaiset ovat ottaneet käyttöön kaikki tarvittavat mekanismit ja välineet. Lisäksi olisi suoritettava perusteellinen analyysi, jotta voidaan tunnistaa mahdolliset puutteet ja oikeudelliset ongelmat, joita on mahdollisesti tarpeen käsitellä.

Muuttoliikkeen hallintaa koskeva edellytys on melkein täytetty. Suositellaan, että Georgian viranomaiset toteuttavat seuraavat toimet: Laajennetaan sisäministeriössä käytössä olevaa riskianalyysin käsitettä koskemaan kaikkia muuttoliikepolitiikan asiaankuuluvia aloja, joihin kuuluvat muun muassa turvapaikka-asiat, laillista maahanmuuttoa koskeva politiikka sekä kotouttaminen ja uudelleenkotouttaminen. Sisällytetään uudelleenkotouttamistoimet osaksi yhtä hallintorakennetta, jota voidaan hallinnoida strategisesti selkeiden toimintalinjausten mukaisesti. Viranomaisten olisi jatkossakin annettava liikkuvuuskeskuksille kestävää rahoitusta ja henkilöresursseja sekä edistettävä niiden valmiuksia riskianalyysin tulosten mukaisesti. Olisi luotava analyyttinen raportointijärjestelmä, jolla arvioidaan Georgiaan joko vapaaehtoisesti taikka maastapoistamis- tai takaisinottomenettelyjen puitteissa palaavien Georgian kansalaisten kokonaismäärää. Tehostetaan alueellisia, paikallisia ja kaikilla muilla tasoilla järjestettäviä tiedotuskampanjoita Georgian kansalaisten oikeuksista ja velvollisuuksista viisumivapauden tultua voimaan. 2.2.3. Turvapaikkapolitiikka Georgia on hyväksynyt vankan turvapaikka-asioita koskevan lainsäädäntökehyksen suhteellisen lyhyessä ajassa. Laki pakolaisista ja humanitaarisesta asemasta sisältää tarvittavan institutionaalisen kehyksen sekä oikeudelliset menettelyt ja periaatteet, ja se on suurelta osin kansainvälisten ja EU:n normien mukainen. Lain täytäntöönpano on ollut yleisesti tyydyttävää. Pakolaisaseman määrittämistä koskeva menettely on laadullisesti yleisesti ottaen riittävä. Väliaikainen henkilökortti on otettu käyttöön, ja sellainen on myönnetty kaikille turvapaikanhakijoille 15. marraskuuta 2014 alkaen. Alkuperämaatietoja käsittelevä yksikkö on perustettu ja toimii hyvin. Huomattavaa edistymistä on tapahtunut ulkomaalaisten kotouttamisessa esimerkiksi siten, että heille taataan samanlainen kohtelu kuin Georgian kansalaisille terveydenhuoltoa ja työllisyyttä koskevissa asioissa. Turvapaikka-asioita koskeva edellytys on täytetty osittain, ja edistymisnäkymät ovat hyvät. Suositellaan, että Georgian viranomaiset toteuttavat seuraavat toimet: Jatketaan toimia, joilla kehitetään menettelyjä viisumien myöntämiseksi humanitaarisista syistä. Luodaan järjestelmä, jolla seurataan selkeiden laatuindikaattoreiden avulla turvapaikkahakemuksia koskevan päätöksenteon laatua. Laaditaan strategia, jolla hallitaan hakemusten käsittelyruuhkaa, ja valmiusjärjestelmä äkillisten turvapaikanhakijoiden virtojen hallitsemiseksi. Henkilöstöä ja varoja pitäisi olla käytettävissä riittävästi. Taataan sekä lainsäädännössä että käytännössä miehitetyiltä alueilta peräisin olevista maan sisäisistä pakolaisista, majoituksesta ja pakolaisista vastaavalle ministeriölle valmiudet tehdä tapauksia koskevia perusteltuja päätöksiä itsenäisesti ja täysin tapauskohtaisesti. Annetaan hylätyille hakijoille tai heidän edustajilleen vähintään vähimmäistason pääsy niihin sisäministeriön tietoihin, joihin kanta kielteisestä päätöksestä perustui, jotta siihen voidaan hakea muutosta tuomioistuimessa. Kehitetään kansallinen koulutusohjelma sekä uutta että kokenutta henkilöstöä varten. Otetaan käyttöön alkuperämaatietoja koskeva tietokanta ja kertomukset, jotka ovat kaikkien tapausten käsittelijöiden käytettävissä. Koulutetaan käsittelijöitä tunnistamaan alkuperämaatietoja koskevat perusperiaatteet. Erotetaan selkeästi toisistaan alkuperämaatiedot ja toimintapoliittiset välineet. Luodaan yhteistyöjärjestelyjä alkuperämaatietoja käsittelevien yksikköjen kanssa muissa maissa.

Arvioidaan, miten muutoksenhakuvaiheen käsittelyaikoja voitaisiin lyhentää, ja otetaan käyttöön kohtuullisempi määräaika muutoksen hakemiselle tuomioistuimessa, sillä nykyinen kymmenen päivän määräaika on liian lyhyt. Perustetaan muutoksenhakumenettelyitä varten valtion maksuton oikeusapujärjestelmä, joka on helposti saatavilla, riippumaton ja korkealaatuinen. Jatketaan ponnisteluja sen varmistamiseksi, että Georgian kansalaisiksi haluavilla pakolaisilla on käytännössä pääsy kansalaisuuden myöntämismenettelyyn. Laaditaan lisäksi paikallinen kotouttamisstrategia, johon liittyy selkeä vaiheittainen toimintasuunnitelma. Varataan riittävästi valtion varoja ja varmistetaan tehokas koordinointimekanismi. 2.3. Asiakokonaisuus 3: Yleinen järjestys ja turvallisuus 2.3.1. Järjestäytyneen rikollisuuden, terrorismin ja korruption ehkäisy ja torjunta 2.3.1.1. Järjestäytyneen rikollisuuden ehkäisy ja torjunta Lainsäädäntömuutokset, organisatoriset uudistukset ja toimet, joilla pyritään vahvistamaan lainvalvontaviranomaisten valmiuksia ja niiden välistä koordinaatiota ja yhteistyötä, ovat mahdollistaneet tehokkaat toimet järjestäytyneen rikollisuuden torjumiseksi. Järjestäytyneen rikollisuuden ja rahanpesun torjuntaa koskevan nykyaikaisen lainsäädännön avulla, mukaan lukien rikoksen tuottaman hyödyn takavarikoimisella, on voitu puuttua kaikkein suurimpien järjestäytyneiden rikollisryhmien toimintaan. Tiedotuskampanjan avulla yleinen mielipide on kääntynyt järjestäytynyttä rikollisuutta vastaan. Koordinointi lainvalvonta- ja oikeusviranomaisten välillä on hyvää ja toimivaa. Koordinointi tapahtuu muun muassa järjestäytyneen rikollisuuden torjuntaa käsittelevässä virastojen välisessä koordinointineuvostossa, joka voi jakaa tietoja ja vastuualueita tehokkaasti. Lisäksi neuvosto varmistaa, että järjestäytyneen rikollisuuden torjuntaa koskeva kansallinen strategia ja toimintasuunnitelma on toteutettu asianmukaisesti. Georgian valmiudet kerätä ja analysoida rikollisuutta koskevia tietoja mahdollistavat uhkien perusteellisen arvioinnin. Järjestäytynyttä rikollisuutta koskeva edellytys on täytetty. 2.3.1.2. Ihmiskauppa Georgia on edistynyt merkittävästi ihmiskaupan torjunnassa. Lainsäädäntö on kattavaa ja käytössä on rakenteet tärkeimpien osapuolten saattamiseksi yhteen ja merkittävän rahoituksen myöntämiseksi. Työntekijöille annettavaan jatkuvaan koulutukseen ja kattavan kansallisen tiedostuskampanjan toteuttamiseen on sitouduttu. Haavoittuvassa asemassa olevien uhrien, etenkin lasten, tarpeisiin vastaamisessa on kuitenkin merkittäviä puutteita. Mahdollisuuksia puuttua pakkotyötarkoituksessa harjoitettavaan ihmiskauppaan rajoittaa se, että ei ole olemassa lakiin perustuvin valtuuksin varustettua työsuojelutarkastusjärjestelmää. Huolestuttavaa on se, että tällä hetkellä tapauksia on vähän, mutta niiden määrä on kasvussa, sekä se, että ihmiskaupan uhreille tarkoitettujen palvelujen käyttäjiä koskevaa lainsäädäntöä ei sovelleta.

Ihmiskauppaa koskeva edellytys on täytetty osittain, ja edistymisnäkymät ovat hyvät. Suositellaan, että Georgian viranomaiset toteuttavat seuraavat toimet: Tarkastellaan uudelleen ihmiskaupan uhreille tarkoitettujen palvelujen tarjontaa ja erityisesti olemassa olevien turvakotien organisaatioita ja toimintaa sen varmistamiseksi, että niiden henkilöiden tarpeet, joilla on mukanaan lapsia, otetaan riittävästi huomioon. Tarkastellaan uudelleen psykologisen, lääketieteellisen ja oikeudellisen tuen tarjontaa, jotta voidaan maksimoida kaikkien tunnistettujen ja oletettujen uhrien mahdollisuudet saada kyseistä tukea. Tarkastellaan uudelleen työsuojelutarkastusosaston asemaa, toimialaa ja toimivaltaa sen varmistamiseksi, että sillä on kyky tunnistaa ja torjua työvoiman hyväksikäyttöä ja pakkotyötä. Tehostetaan kaikenlaisiin hyväksikäyttömuotoihin liittyviä ennakoivia ja tiedustelutietoon perustuvia tutkimuksia. Kehitetään kestävä lähestymistapa, jonka avulla selvitetään kaupallisen seksuaalisen hyväksikäytön ja työvoiman hyväksikäytön uhreiksi joutuneiden naisten ostajien muodostamaa ongelmaa, kyseisiä naisia kuullaan todistajina ja tällaisten palvelujen kysyntään puututaan. Tarkastellaan uudelleen ja tehostetaan tietojen keruuta ja analysointia Georgiassa tällä alalla toimivista järjestöistä, jotta saadaan parempi käsitys hyväksikäytön uhrien lukumäärästä, sukupuolesta, iästä, etnisestä alkuperästä ja hyväksikäytön muodosta. Tarkastellaan uudelleen erilaisten vihjelinjojen toimintaa yleisön ja uhrien raportointimahdollisuuksien maksimoimiseksi. Lisätään yhteistyötä ja kumppanuuksia sellaisten maiden kanssa, jotka Europol on tunnistanut tärkeimmiksi kohde- ja lähtömaiksi, kuten Turkki, Azerbaidžan, Kirgisia, Uzbekistan ja Armenia. 2.3.1.3. Korruption ehkäisy ja torjunta Korruption torjunnassa tarvittavan institutionaalisen ja lainsäädännöllisen kehyksen vahvistamiseksi on hyväksytty useita toimenpiteitä tai suunniteltu toimenpiteitä, joita ei ole vielä hyväksytty. Hallitus hyväksyi marraskuussa 2014 toimintasuunnitelman julkishallinnon uudistamiseksi. Helmikuussa 2015 Georgia hyväksyi kansallisen korruption vastaisen strategian ja toimintasuunnitelman vuosiksi 2015–2016. Pääsyyttäjän virastoon perustettiin tammikuussa 2015 korruption torjuntaan erikoistunut yksikkö. Yksikön tehtävänä on tutkia korkean tason korruptiotapauksia ja nostaa niissä syytteitä. Ylimmän syyttäjän nimittämisen ja erottamisen on tapahduttava avoimesti ja puolueettomasti, ansioihin perustuvalla tavalla ja poliittisista vaikutteista riippumattomasti. Pidätetyillä henkilöillä on mahdollisuus syytteestä sopimiseen, mihin mahdollisesti liittyvää väärinkäyttöä torjutaan jatkamalla nykyisten parannettujen suojatoimenpiteiden käyttöönottoa ottaen erityisesti huomioon vuotta 2012 edeltävät väärinkäytökset. Uudelleennimittämistä koskevaa menettelyä niiden tällä hetkellä virassa olevien tuomareiden osalta, joiden kymmenen vuoden toimikausi on päättymässä, on seurattava tiiviisti, koska sillä saattaa olla laajempia vaikutuksia oikeudenkäyttöön. Tällaiset uudelleennimitykset olisi hyväksyttävä, jollei ole olemassa tosiasioihin perustuvia syitä virassa olevan tuomarin siirtämiseksi tehtävästä. Korruption torjuntaa koskeva edellytys on täytetty osittain, ja edistymisnäkymät ovat hyvät. Suositellaan, että Georgian viranomaiset toteuttavat seuraavat toimet: Jatketaan julkishallinnon uudistamista hyväksymällä kansainvälisten käytäntöjen mukainen virkamieslaki, jossa määritellään ammattimaisen ja epäpoliittisen virkamieskunnan toimiala ja normit. Lakiin olisi sisällytettävä ylimääräisiä suojatoimenpiteitä, jotka koskevat virkamiesviraston johtajan erottamista. Tarkastetaan varallisuusilmoitukset järjestelmällisesti, minkä tueksi luodaan seuraamusjärjestelmä selittämättömien varojen, eturistiriitojen ja yhteensopimattomuuksien välttämiseksi. Uuteen varallisuusilmoitusten tarkastuksia koskevaan lainsäädäntöön olisi sisällytettävä perusteellisia tarkastusmenettelyjä, joiden avulla tunnistetaan selittämättömiä varoja, eturistiriitoja ja yhteensopimattomuuksia. Siihen olisi sisällytettävä asianmukaisia varoittavia seuraamuksia. On tärkeää perustaa virasto tarkastusten valvomista varten tai nimetä jokin jo olemassa oleva virasto hoitamaan tätä tehtävää.

Varmistetaan, että säännöissä, joissa vahvistetaan kriteerit hankintasopimuksia koskevista tarjouspyyntömenettelyistä poikkeamiseksi, määritellään selkeästi ne olosuhteet, joissa tämä on sallittua, ja noudatettavat menettelyt. Kyseisten menettelyjen olisi edellytettävä julkista ilmoitusta ja niitä vastustavien henkilöiden oikeutta tulla kuulluksi. Valtion julkisten hankintojen viraston olisi annettava hyväksyntänsä päätökselle poiketa tarjouskilpailumenettelystä. Tehostetaan väärinkäytösten ilmiantajien suojelua käytännössä ottamalla käyttöön sääntöjä ja menettelyjä, joilla varmistetaan turvallinen raportointi, ja lisätään virkamiesten tietoisuutta väärinkäytösten ilmiantamiseen liittyvästä käytännöstä. Jatketaan Euroopan neuvoston alaisen lahjonnan vastaisen valtioiden ryhmän kaikkien suositusten täytäntöönpanoa. 2.3.1.4. Rahanpesu ja terrorismin rahoitus Georgia on edistynyt huomattavasti viime vuoden aikana. Oikeudellinen kehys on nyt pääosin EU:n ja kansainvälisten normien mukainen ja institutionaaliset puitteet ja hallinnolliset valmiudet ovat pääosin olemassa ja virastot tekevät yhteistyötä. Rahanpesun ja terrorismin rahoituksen torjuntaa koskevan strategian ja toimintasuunnitelman täytäntöönpanoa olisi jatkettava suunnitellusti. Käytännön kokemus terrorismin rahoituksesta on vähäistä, mutta Georgian viranomaiset ovat valmiita puuttumaan näihin asioihin tarvittaessa. Syytteestä sopiminen on laajalle levinnyt käytäntö, johon liittyy riski siitä, että rikolliset saattavat löytää keinoja välttää laittomasti hankittujen varojen tuomitseminen menetetyiksi. Rahanpesua koskeva edellytys on melkein täytetty. Suositellaan, että Georgian viranomaiset toteuttavat seuraavat toimet: Vahvistetaan rajatylittävän käteisrahaliikenteen lainsäädäntökehystä ja tehostetaan sen täytäntöönpanoa. Hyödynnetään paremmin nykyistä oikeudellista kehystä, jotta rikoksella saadut varat voidaan tuomita menetetyiksi. Täytetään rahoituksenseurantaviraston avoinna olevat virat. Varmistetaan, että menetelmiä ja toimitilojen ulkopuolella tehtäviä tarkastuksia käsittelevä yksikkö Georgian keskuspankissa aloittaa toimintansa täydellä henkilöstöllä, ja varmistetaan, että valtion vakuutusvalvontavirastoon perustetaan erillinen toimitilojen ulkopuolella tehtäviä tarkastuksia käsittelevä yksikkö. Pidetään enemmän yhteyttä sellaisiin raportointiyksiköihin, jotka tuottavat vain vähän tai eivät tuota lainkaan raportteja, ja harjoitetaan enemmän tiedotustoimintaa niiden keskuudessa. 2.3.1.5. Huumausaineet Huumausaineiden väärinkäytön torjumista käsittelevä virastojen välinen koordinointineuvosto on hyväksynyt kansallisen huumeiden vastaisen strategian ja toimintasuunnitelman, joiden täytäntöönpanossa on edistytty merkittävästi. Edistystä on tapahtunut erityisesti huumausaineiden kysynnän ja niiden aiheuttamien haittojen vähenemisen, hoidon ja kuntoutuksen osalta. Eri hankkeilla ja ohjelmilla on lisätty nuorten tietoisuutta huumeiden haitallisuudesta ja vaaroista. Huumausaineiden tarjonnan vähentämiseksi on toteutettu huomattavia lainvalvontatoimia ja virastojen välistä yhteistyötä on parannettu. Huomattavaa edistystä on saavutettu pääasiassa perustamalla lainvalvontaviranomaisten käytännön järjestelyt, prosessit ja tietokannat ja järjestämällä tarvittavia laitteita ja koulutusta.

Edistyksestä huolimatta kansallinen huumausainepolitiikka perustuu enemmän rangaistuksiin kuin korjaaviin toimenpiteisiin. Huumausaineita koskeva edellytys on täytetty osittain, ja edistymisnäkymät ovat hyvät. Suositellaan, että Georgian viranomaiset toteuttavat seuraavat toimet: Vahvistetaan edelleen kansalliseen huumausainepolitiikkaan sisältyvää tarjonnan vähentämistä koskevaa toimintaa muun muassa saattamalla päätökseen lainsäädäntömuutokset, joilla pyritään tekemään ero henkilökohtaiseen käyttöön tarkoitettujen huumausaineiden hallussapidon ja huumausaineiden myynnin välillä. Harkitaan poliisin tekemien ennakoimattomien huumetestien oikeudellista valvontaa. 2.3.2. Oikeudellinen yhteistyö rikosoikeuden alalla Georgia on pannut institutionaalisen ja oikeudellisen kehyksen täytäntöön riittävän tehokkaasti niin, että siitä on tullut vakaa ja luotettava kumppani rikosoikeuden alan kansainvälisessä oikeudellisessa yhteistyössä. Kyseiseen kehykseen kuuluvat oikeudelliset, niin kansalliset kuin kansainväliset, välineet saatetaan ajan tasalle ja niitä sovelletaan tavalla, joka mahdollistaa myös kansainvälisen yhteistyön vakavien rikosten torjunnassa. Valmistelut operatiivisen yhteistyösopimuksen tekemiseksi Eurojustin kanssa ovat edenneet pitkälle. Oikeudellista yhteistyötä rikosoikeuden alalla koskeva edellytys on täytetty. 2.3.3. Lainvalvontayhteistyö Lainvalvontaviranomaiset tekevät yhteistyötä rikollisuuden torjunnassa osallistavalla ja monialaisella tavalla (neuvostossa ja komiteoissa sekä virastojen välisen koordinoinnin avulla). Tutkijoiden ja syyttäjien välillä on toimiva vuorovaikutus, ja virastojen välinen asianmukainen yhteistyö on varmistettu. Georgian viranomaisilla on käytössään pitkälle kehitettyjä välineitä, joilla ne voivat tukea tutkinta- ja syytetoimia. Sisäministeriön rikosteknisellä pääyksiköllä ja kansallisella rikosteknisellä virastolla on merkittävät rikostutkintavalmiudet. Kahdenvälinen kansainvälinen yhteistyö EU:n kanssa tehostuu jäsenvaltioiden kanssa allekirjoitettavilla yhteistyösopimuksilla. Lainvalvontayhteistyötä koskeva edellytys on melkein täytetty. Suositellaan, että Georgian viranomaiset toteuttavat seuraavat toimet: Aletaan tuottaa uhkia koskevia säännöllisiä arviointikertomuksia muun muassa tulevista suuntauksista ja syntyvistä uhkakuvista poliisitiedustelun ja jatkuvan arvioinnin pohjalta.

Toteutetaan poliisille ja pääsyyttäjän virastolle, myös aluetasolla, suunnattava tiedotuskampanja operatiivisen tason kansainvälisistä yhteistyömahdollisuuksista. 2.3.4. Tietosuoja Georgia on pannut tyydyttävällä tavalla täytäntöön henkilötietojen suojaa koskevaa lainsäädäntöä julkisella ja yksityisellä sektorilla varmistamalla, että riippumaton tietosuojaviranomainen toimii tehokkaasti. Maa on myöntänyt tarvittavia henkilöresursseja ja taloudellisia resursseja, järjestänyt koulutusohjelmia ja tietosuojaa koskevia tiedotuskampanjoita. Valmistelut operatiivisen yhteistyösopimuksen tekemiseksi Eurojustin kanssa ovat edenneet pitkälle. Henkilötietojen suojaa koskeva edellytys on täytetty. 2.4. Asiakokonaisuus 4: Ulkosuhteet ja perusoikeudet Georgia on edistynyt huomattavasti tällä alalla lyhyen ajan kuluessa. Välttämätön kansalaisuutta, liikkumisvapautta (muuttoliike) ja syrjimättömyyttä koskeva oikeudellinen kehys hyväksyttiin vuonna 2014. 2.4.1. Liikkumisvapaus Georgiassa Uusi oikeudellinen kehys, jolla muutettiin merkittävästi ulkomaalaisten ja kansalaisuudettomien henkilöiden asemaa, hyväksyttiin vuonna 2014. Lainsäädännölliset muutokset antavat Georgiassa asuville ulkomaalaisille mahdollisuuden oleskella maassa laillisesti. Georgian kansalaisten, siellä laillisesti oleskelevien ulkomaalaisten ja kansalaisuudettomien henkilöiden liikkumisvapauden katsotaan olevan varmistettu eikä siihen sovelleta perusteettomia rajoituksia tai luonteeltaan syrjiviä toimenpiteitä. Liikkumisvapautta koskeva edellytys on täytetty. 2.4.2. Matkustus- ja henkilöasiakirjojen myöntämisehdot ja -menettelyt

Kaikilla Georgian kansalaisilla, mukaan lukien naiset, lapset, vammaiset, maan sisällä siirtymään joutuneet henkilöt, vähemmistöihin kuuluvat henkilöt ja muut heikossa asemassa olevat ryhmät, on täysimääräinen ja tosiasiallinen oikeus saada matkustus- ja henkilöasiakirjoja. Matkustus- ja henkilöasiakirjojen myöntämistä koskeva edellytys on täytetty. 2.4.3. Kansalaisten oikeudet vähemmistöjen suojelu mukaan luettuna Syrjinnän vastaisen lainsäädännön ja politiikan tehokas täytäntöönpano edistyy vähitellen oikeuskäytännön ja ennakkotapausten kautta, mutta syrjinnän vastaisia oikeudenkäyntejä on tällä hetkellä käynnissä vain vähän. Muutokset perustuvat syrjinnän vastaisen lain ja sen täytäntöönpanemiseksi tarvittavien toimenpiteiden voimaantuloon. Laki tarjoaa oikeudellisen kehyksen tasa-arvon ja syrjimättömyyden varmistamiseksi, ja julkisen puolustajan virastolla on ratkaiseva rooli toimenpiteiden toteuttamisessa. Joidenkin syrjinnän vastaisen lain säännösten osalta tällainen valvonta on tarpeen sen varmistamiseksi, että syrjinnältä suojelu on käytännössä riittävää ja tehokasta ja että mahdollisia poikkeuksia sovelletaan välttämättömyys- ja suhteellisuusperiaatteita noudattaen ja kansainvälisten ja eurooppalaisten normien mukaisesti. Kansallisen ihmisoikeusstrategian ja toimintasuunnitelman täytäntöönpanon osalta voidaan todeta, että valtioneuvoston kanslian alaisuudessa toimivan ihmisoikeussihteeristön henkilöstö on täysilukuinen ja kaikki vuonna 2014 toteutettaviksi suunnitellut toimet on pantu täytäntöön. Myös etnisten vähemmistöjen suojelussa ja heidän kotouttamisessaan on viime vuosina saavutettu merkittävää edistystä. Georgia on aloittanut valmistelut alueellisia kieliä ja vähemmistökieliä koskevan eurooppalaisen peruskirjan allekirjoittamiseksi ja Georgian lainsäädännön yhdenmukaistamiseksi perusoikeuskirjan määräysten kanssa. Lisäksi on valmisteilla valtion virallista kieltä koskeva laki. Kansalaisten oikeuksia koskeva edellytys on melkein täytetty. Suositellaan, että Georgian viranomaiset toteuttavat seuraavat toimet: Lisätään ja jatketaan tasa-arvoa, suvaitsevaisuutta ja monimuotoisuutta koskevaa tiedotusta valtion edustajien keskuudessa ja koko yhteiskunnassa; pyritään tehostamaan kansalaisoikeuksia, valtion palveluja ja sen myöntämiä etuja koskevaa tiedotusta vähemmistöyhteisöjen keskuudessa; hyväksytään uusi strategia ja toimintasuunnitelma, joilla edistetään suvaitsevaisuutta ja kotouttamista ottaen huomioon kokemukset, jotka on saatu edellisen toimintasuunnitelman täytäntöönpanosta, myönnetään riittävästi rahoitusta niiden tosiasiallista täytäntöönpanoa varten sekä luodaan tehokkaita valvontamekanismeja, joihin liittyy vertailuarvoja ja indikaattoreita. Jatketaan oikeusalan ammattilaisten koulutusta tiiviissä yhteistyössä kansalaisyhteiskunnan ja kansainvälisten organisaatioiden ja avunantajien kanssa ja otetaan asianmukaisesti huomioon julkisen puolustajan esittämät lainsäädäntöehdotukset. 3. YLEISARVIOINTI JA SEURAAVAT VAIHEET